Jong man keer aanvaller aanDie slagoffer word deur paramedici bygestaan. Foto: Stefan Schlimmer Stefan Schlimmer, ŉ 22-jarige helikoptervlieënier van Benoni, het Vrydag ŉ huurwerker aangekeer wat vermoedelik ŉ ouer man oor ŉ loondispuut aangeval het. Schlimmer het Maandag aan Maroela Media gesê hy was omstreeks 10:00 onderweg om by die skietbaan in Rynfield te gaan skiet, toe hy sien hoe die vermeende huurwerker en die ouer man stry. “Ek het met my bakkie by ŉ kruising in Pretoriaweg stilgehou om ondersoek in te stel, toe die werker die ouer man met ŉ stuk beton direk in sy gesig gooi. Die oom het in die aankomende verkeer se baan geval,” het Schlimmer gesê. Hy het sy voertuig dwars oor die pad getrek sodat aankomende verkeer nie die man tref nie. Schlimmer is ŉ lid van die geemeenskapspolisiëringsforum en het boeie in sy voertuig gehad. “Die aanvaller wou weghardloop, maar ek het hom aangekeer en geboei,” het hy gesê. “Ek het gedink die oom was dood, hy het met sy gesig in die pad gelê, was bewusteloos en kon nie met my praat nie,” het Schlimmer bygevoeg. Schlimmer het nooddienste van ER24 en die polisie ontbied. Die man is in ŉ ernstige toestand na die Netcare Linmed-hospitaal geneem vir verdere behandeling. Stefan Schlimmer. Foto: Facebook ŉ Werker, slegs bekend as Oupa, wat saam met die slagoffer gery het, het aan Schlimmer gesê die verdagte is ŉ huurwerker en hulle het die man opgelaai omdat hulle te veel werk vir die dag gehad het. Toe hulle egter vroeër klaarkry het die verdagte aangedring op ŉ voldag se loon van R120. Die slagoffer het hom glo net R100 gegee, wat glo tot die voorval gelei het. Maroela Media wag vir terugvoer van die hospitaal om die slagoffer se toestand te bepaal. Die polisie ondersoek die voorval.